Diari Oficial de la Generalitat Valenciana


Sumari del DOGV 5944, del 30-01-2009 (2009/858)

ORDRE de 30 de desembre de 2008, de la Conselleria d'Economia, Hisenda i Ocupació, per la qual es convoquen les ajudes de foment d'ocupació destinada al Programa de Pactes Territorials per a l'Ocupació per al període 2009-2010.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5944

Data del DOGV
:   30-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/858


Data del document
:   30-12-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * Servici Valencià d'Ocupació i Formació
    * accés a l'ocupació
    * lluita contra l'atur
    * ajuda a l'ocupació
    * institució pública
    * suport econòmic
    * associació de municipis
    * oficina d'ocupació
    * ajuda pública
    * administració local

ORDRE de 30 de desembre de 2008, de la Conselleria d'Economia, Hisenda i Ocupació, per la qual es convoquen les ajudes de foment d'ocupació destinada al Programa de Pactes Territorials per a l'Ocupació per al període 2009-2010. [2009/858]  
El II Pacte Valencià pel Creixement i l'Ocupació 2009-2013 (PAVACE II) fixa com a objectiu principal en matèria laboral que l'economia valenciana continue generant llocs de treball més estables i de qualitat, fins a aconseguir la plena ocupació, atenent especialment la inserció dels col·lectius de desocupats amb més dificultats, com els joves, les dones, els immigrants, els parats de llarga duració o les persones amb discapacitat.  
Per això es planteja com un dels objectius operatius en matèria d'ocupació, establir les bases per a afavorir un creixement de l'ocupació a mitjà i llarg termini més estable i amb índexs de productivitat més elevats, fomentant les activitats emergents i amb major avantatge competitiu.   
Per a aconseguir este objectiu es determinen uns eixos d'actuació i unes mesures per a millorar l'eficàcia de les polítiques actives d'ocupació i afrontar els efectes de la situació econòmica en l'ocupació. Amb este fi i com a mesura específica de foment d'ocupació, es potencia els Pactes Territorials per a l'ocupació amb els interlocutors socials més representatius, afavorint la participació de les entitats locals en la determinació de les estratègies i plans d'actuació en els seus territoris, fomentant la coordinació de les polítiques de la Generalitat, i facilitant l'actuació d'altres administracions en este àmbit.  
Així mateix, les directrius i orientacions de l'estratègia europea d'ocupació donen una gran importància a la creació de llocs de treball a l'àmbit local i a la implicació de tota la societat en este objectiu, i consideren que sempre que siga possible les entitats locals han de planificar i aplicar mesures actives d'ocupació en col·laboració amb les organitzacions econòmiques i socials.  
A fi de promoure els plantejaments locals de desenvolupament, creixement econòmic i ocupació, i d'acord amb el Pla de la Generalitat per a l'impuls de l'economia i la creació d'ocupació, la Generalitat a través del SERVEF, per mitjà d'esta convocatòria, pretén recolzar les actuacions dels Pactes Territorials per a l'Ocupació.  
Les subvencions dirigides a Pactes Territorials per a l'Ocupació podran ser objecte de cofinançament pel Programa Operatiu per a la Comunitat Valenciana 2007-2013, que va ser aprovat per Decisió C (2007) 6844, de 20 de desembre de 2007, de la Comissió.  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià i, d'acord amb el que establix el Decret 129/2007, de 27 de juliol del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació.  
ORDENE  
CAPÍTOL I  
Disposicions generals  
Article 1. Objecte i àmbit  
L'objecte d'estes ajudes, davall la naturalesa jurídica de subvencions públiques, consistix en el suport als projectes que duguen a terme les entitats o consorcis que gestionen els Pactes Territorials d'Ocupació en l'àmbit de la Comunitat Valenciana, a fi d'activar el desenrotllament local i el potencial de creació d'ocupació, i aconseguir una estratègia acceptada per tots els agents implicats en l'àmbit territorial d'actuació del Pacte. El Pacte Territorial haurà d'estar recolzat per un conveni de col·laboració en vigor subscrit amb la Conselleria d'Economia, Hisenda i Ocupació, o amb el SERVEF.  
Article 2. Beneficiaris de les subvencions  
1. Podran ser beneficiàries de les subvencions regulades en la present ordre les entitats públiques o els consorcis de caràcter públic que constituïsquen Pactes Territorials per a l'Ocupació i posteriorment hagen subscrit un conveni de col·laboració amb la Conselleria d'Economia, Hisenda i Ocupació o amb el SERVEF.  
2. Així mateix podran ser beneficiaris aquells Pactes Territorials d'Ocupació que es troben en procés de renovació dels convenis de col·laboració amb la Conselleria d'Economia, Hisenda i Ocupació o amb el SERVEF, si bé el pagament de les ajudes quedarà condicionat a l'efectiva renovació i vigència d'estos.  
3. No podran posseir la condició de beneficiaris els subjectes que incórreguen en alguna de les prohibicions recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.  
Article 3. Obligacions dels beneficiaris  
Amb independència de les obligacions específiques que expressament s'arrepleguen en la resolució de concessió, són exigibles les següents obligacions genèriques:  
a) Realitzar l'activitat o adoptar el comportament que fonamente la concessió de la subvenció en la forma i els terminis establits.  
b) Justificar davant del SERVEF la realització de l'activitat o l'adopció del comportament, així com el compliment dels requisits i de les condicions que determinen la concessió o el gaudi de la subvenció.  
c) Comunicar al SERVEF l'obtenció d'altres subvencions o ajudes per a la mateixa finalitat procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció, la qual cosa podrà donar lloc a la modificació de la resolució de concessió.  
d) Facilitar totes aquelles dades i informació, en qüestions relacionades amb les subvencions concedides, que els siguen requerides pel SERVEF.  
e) Les entitats beneficiàries estaran obligades a sotmetre's a les actuacions de control financer de la Intervenció General de la Generalitat i, si és el cas, dels òrgans competents del Fons Social Europeu en relació amb les subvencions concedides.  
f) Obligació de justificar, si és el cas, la subvenció de l'any anterior.  
g) Adoptar les mesures necessàries per a donar l'adequada publicitat del caràcter públic del finançament del programa. Com que es tractar d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional, així com al que disposa el Pla de Comunicació Programes Operatius FEDER-FSE de la Comunitat Valenciana 2007-2013, disponible en la pàgina web de la Generalitat: www.gva.es. Entre les esmentades normes destaca que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda.  
h) Les altres obligacions previstes en l'article 14.1 de la Llei General de Subvencions, i que no hagen sigut citades expressament.  
Article 4. Accions i projectes subvencionables  
Es considera que una acció o projecte és subvencionable quan tinga com a finalitat la inserció laboral o la creació d'empreses dins del territori d'actuació del pacte, garantint la igualtat d'oportunitats, la inserció laboral de col·lectius més desfavorits, i un creixement sostenible i compatible amb el medi ambient. Són accions subvencionables a càrrec d'este programa:  
a) Aquells programes d'ocupació que tinguen com a finalitat la inserció laboral dels desocupats del seu territori i, en especial, d'aquells que tinguen unes més dificultats d'inserció laboral. Tindran prioritat aquells projectes que prevegen uns objectius d'inserció superiors, o vagen destinats a col·lectius amb més dificultats d'inserció.  
b) Els programes destinats a la creació d'empreses, incloent totes les fases des de l'assessorament inicial, estudi de la viabilitat del projecte empresarial, suport en la gestió, etcètera, amb la finalitat de recolzar la seua creació, posada en funcionament, i manteniment. Estos projectes hauran de portar necessàriament una previsió d'emprenedors que s'atenguen i de possibles empreses que es constituïsquen.  
c) Es podrà subvencionar la tutorització i l'assessorament per a les empreses de nova creació, amb la finalitat de potenciar el seu manteniment i assegurar la seua viabilitat en el mercat de treball. A l'efecte d'esta ordre, es definix com una empresa de nova creació aquella que s'haja constituït dins dels tres anys anteriors a la publicació d'esta ordre.  
d) En el cas que l'acció subvencionada consistisca en la implantació de plans d'igualtat en les empreses, haurà de tindre com a objectius l'aprovació de plans concrets d'igualtat en empreses ubicades en el territori del Pacte, o la inserció laboral de dones en sectors en què estiga subrepresentada, de conformitat amb allò que s'ha disposat en l'Ordre de 16 de setembre de 1998 per al foment de l'ocupació estable de dones en les professions i ocupacions amb menor índex d'ocupació femenina (BOE 29-09-1998).   
e) Projectes dirigits a la responsabilitat social corporativa. Perquè puguen ser subvencionats, estos projectes hauran de preveure necessàriament objectius d'inserció de desocupats en risc d'exclusió social, o persones amb discapacitat en empreses ubicades en el territori de la Comunitat Valenciana i especialment dins del territori d'actuació del Pacte. Este tipus d'actuacions ha de promoure el compliment del percentatge de minusvàlids en empreses públiques i privades previst en l'article 38 bis) de la llei 13/1982, de 7 d'abril, d'Integració Social del Minusvàlid en la redacció donada per la disposició addicional 39.1 de la llei 66/1997, de 30 de desembre i per la disposició addicional 11 de la llei 50/1998, de 30 de desembre, o incrementar el dit percentatge en les empreses que ja complisquen amb el percentatge mínim legalment previst.  
f) Activitats formatives dirigides a desocupats: cursos, seminaris, tallers, etcètera, sempre que vagen destinades a atendre necessitats concretes de formació del territori i prevegen objectius d'inserció per als alumnes participants. No se subvencionaran cursos que pogueren ser coincidents amb els que du a terme la direcció general de Formació i Qualificació Professional del SERVEF.  
g) Es podran subvencionar accions que tinguen com a objecte el seguiment real del mercat de treball dins del territori d'actuació del Pacte. Estes actuacions portaran necessàriament implícit un treball de camp que permeta conéixer les dades concretes de les empreses ubicades en el seu territori d'actuació, les seues necessitats personal i de formació, així com les noves possibilitats d'ocupació dins del territori objecte del Pacte.   
h) A fi d'informar els destinataris de les ajudes que el projecte està cofinançat pel Fons Social Europeu, es podran subvencionar actuacions de difusió i publicitat fins al límit del 5% del cost del projecte.  
Article 5. Requisits de les accions o projectes subvencionables  
1. Perquè una acció siga subvencionable haurà de trobar-se entre les enumerades en l'article anterior i preveure uns objectius avaluables. Els objectius previstos en les accions o projectes que siguen aprovats pel SERVEF vincularan el beneficiari i seran considerats en el moment de la justificació final de l'ajuda.  
2. Els projectes, que hauran d'ajustar-se en els seus continguts al qual disposa l'article anterior, es presentaran a través dels models normalitzats que a este efecte facilitarà el SERVEF.  
3. Els servicis que presten els beneficiaris en el marc dels projectes subvencionats hauran de ser gratuïts.  
4. Per a ser subvencionables, els projectes hauran de preveure uns objectius d'inserció almenys d'un terç dels desocupats atesos si es tracta de persones amb discapacitat o en situació o risc d'exclusió social; i de dos terços, en la resta de casos.   
A este respecte, només s'admetran contractacions almenys de dos mesos de duració en el cas dels desocupats amb discapacitat o en situació o risc d'exclusió social; i almenys de quatre mesos en el cas de joves, dones, majors de 45 anys i parats de llarga duració. Per a la resta de desocupats, les contractacions hauran de tindre almenys sis mesos de duració.  
5. En el cas que un projecte presentat a subvenció coincidisca amb l'objecte d'una convocatòria de caràcter general, haurà d'aportar-se una justificació territorial que el projecte que es presenta a subvenció va destinat a atendre necessitats concretes del territori d'actuació del Pacte que no han sigut satisfetes amb les convocatòries generals d'ajudes de foment d'ocupació.  
6. En el cas d'accions dirigides al seguiment del mercat de treball seran propostes referides a empreses concretes o grups de desocupats amb determinades i singulars característiques dins del territori d'actuació del Pacte. Els objectius d'estes actuacions són conéixer i tindre informació, amb caràcter singular i territorial, sobre qüestions incloses dins de l'àmbit competencial del SERVEF: necessitats formació d'empreses concretes situades en el territori objecte del pacte, possibilitats d'ocupació reals existixen, etcètera. L'admissió dels projectes es condicionarà que porten annex un treball de camp i que continguen dades i propostes singulars i concretes referides al territori del Pacte.  
CAPÍTOL II  
Procediment per a la concessió i gestió de les ajudes  
Article 6. Termini i presentació de sol·licituds  
1. Les sol·licituds per a l'obtenció de les ajudes regulades en la present ordre, en imprés model normalitzat, hauran de dirigir-se al Servici Valencià d'Ocupació i Formació (SERVEF), i es presentaran preferentment en l'Àrea de Foment de l'Ocupació, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Quan la sol·licitud no reunisca els requisits establits en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en la present orde, o no s'acompanye la documentació que, d'acord amb esta, resulte exigible, de conformitat amb el que preveu l'article 71 de l'esmentada Llei 30/1992, en la seua redacció donada per la Llei 4/1999, de 13 de gener, es requerirà a l'entitat sol·licitant perquè en el termini de 10 dies esmene la falta o acompanye els documents preceptius, amb indicació que si així no ho fera, se li tindrà per desistida de la seua petició, prèvia resolució que haurà de ser dictada en els termes que preveu l'articule 42 de la mateixa Llei.  
3. El termini de presentació de sol·licituds per a les ajudes previstes en esta ordre, serà de 30 dies naturals a comptar des de l'endemà de la publicació de la present ordre en el Diari Oficial de la Comunitat Valenciana.  
4. En el cas de nous Pactes Territorials que es firmen durant l'any 2009, sempre que la data del conveni de col·laboració subscrit amb la Conselleria d'Economia, Hisenda i Ocupació siga anterior al 31 de juliol, el termini per a la presentació de sol·licituds d'ajudes serà de 30 dies naturals a comptar de la data de la firma del conveni.  
Article 7. Documentació  
1. Les sol·licituds presentades d'acord amb el que establix l'article 6 de la present ordre, hauran d'anar acompanyades, amb caràcter general, de la documentació següent:  
a) Documentació acreditativa i identificativa de l'entitat sol·licitant i del seu representant legal, així com fotocòpia compulsada del DNI de la persona que, en nom i en representació de l'entitat, sol·licita la concessió de la subvenció.  
b) Certificació de l'acord de l'òrgan competent de l'entitat sol·licitant de l'aprovació del projecte per al qual se sol·licita la subvenció.  
c) Certificació del secretari de la corporació local, o òrgan equivalent, en què conste la disposició de finançament per a costejar la part no subvencionada pel SERVEF.  
d) Dades de domiciliació bancària segons model facilitat a este efecte (fitxa de manteniment de tercers), excepte si s'ha presentat amb anterioritat davant del SERVEF i no ha experimentat variació, i en este cas s'indicarà el compte en què es practicarà l'ingrés.  
e) Declaració de l'entitat sol·licitant que no ha percebut cap ajuda que puga concórrer amb el que establix esta norma o, en cas de percepció, especificació de les ajudes rebudes i la seua quantia.  
f) Declaració responsable del representant legal de l'entitat beneficiària, que esta no incorre en les prohibicions per a obtindre la condició de beneficiari recollides en els apartats 2 i 3 de l'article 13 de la Llei General de Subvencions.  
g) Còpia del pacte territorial per a l'Ocupació referida en l'article 1 d'esta ordre.  
h) Memòria d'Activitats i Memòria Econòmica (segons models normalitzats) dels projectes que tenen previst desenrotllar l'entitat o el consorci que gestione el Pacte Territorial per l'Ocupació:  
En la Memòria d'Activitats es descriurà qualitativament el programa que cal desenrotllar, distingint-se i quantificant-se les actuacions a realitzar en el 2009 i en el 2010. S'establirà un cronograma, especificant-se la data d'inici i finalització del projecte, i les fases o activitats que comprén. S'especificaran els objectius previstos respecte de totes i cada una de les accions per a les que se sol·licita subvenció, les característiques dels desocupats sobre els quals actuarà, en atenció a les seues dificultats d'inserció laboral, i els objectius d'inserció que es preveuen aconseguir.   
En la Memòria Econòmica es farà una previsió de despeses en atenció a cada un dels projectes per als quals se sol·licita ajuda, realitzant-se els dits pressupostos per anualitats 2009 i 2010. Així mateix s'especificarà si el projecte serà subcontractat i en quina quantia.   
Estos models normalitzats hauran de presentar-se en suport paper i informàtic que serà facilitat per l'òrgan gestor i hauran d'anar firmats pel responsable de l'entitat i pel responsable del projecte.  
2. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions; i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data d'atorgament de l'ajuda.   
Article 8. Instrucció i procediment de concessió  
1. La concessió de les ajudes es tramitarà en règim de concurrència competitiva, en els termes establits en el títol I de la Llei 38/2003, 17 de novembre, General de Subvencions.  
2. La instrucció del procediment de concessió de subvencions correspondrà a la Direcció General d'Ocupació i Inserció Laboral.  
Després de l'avaluació i l'examen de les sol·licituds, la comissió de valoració a què es fa referència en els apartats 3 i 4 d'este mateix article, atenent els criteris i els requisits establits per a les ajudes recollides en la present ordre, emetrà un informe en què es concretarà el resultat de l'avaluació efectuada, ; el dit informe determinarà els projectes seleccionats, així com l'import de l'ajuda que individualment s'haja assignat a cadascú, d'acord amb la disponibilitat pressupostària.  
L'òrgan instructor, a la vista de l'expedient i de l'informe de la comissió de valoració, formularà la corresponent proposta de resolució per a la seua remissió a l'òrgan competent.   
3. La comissió de valoració esmentada en el punt anterior estarà formada per quatre membres amb la composició següent: presidenta, el cap de l'Àrea de Foment d'Ocupació o persona en qui delegue; vocals, dos caps de Servici adscrits a l'Àrea de Foment d'Ocupació; i com a secretari, un cap de Secció adscrit a l'Àrea de Foment d'Ocupació.   
4. Esta Comissió de Valoració, en tant que òrgan col·legiat, s'ajustarà en el seu funcionament al règim establit per a estos en els articles 22 a 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Este òrgan podrà ser assessorat per experts externs al SERVEF.  
5. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que considere necessàries per a resoldre sobre la sol·licitud presentada.  
6. Serà requisit per a la concessió de les subvencions i per al pagament d'estes que els beneficiaris o entitats col·laboradores no siguen deutors per resolució ferma de procedència de reintegrament en els termes establits en l'article 13.2.g) de la Llei 38/2003, General de Subvencions.   
Article 9. Valoració dels projectes  
1. Perquè un projecte puga ser valorat per la Comissió haurà de complir els requisits establits en esta ordre i ser presentat segons els models normalitzats facilitats pel SERVEF.  
2. La Comissió de Valoració procedirà a la valoració dels projectes presentats en atenció als criteris següents:  
a) Els objectius d'inserció previstos en les accions que hagen de realitzar a través dels projectes presentats. Es valorarà específicament les dificultats d'inserció dels desocupats objecte del programa i les possibilitats de creació d'ocupació.  
b) El nombre de desocupats existents en el territori sobre el qual actua el Pacte, en relació amb nombre total de desocupats de la Comunitat Valenciana.  
c) L'enfocament territorial, la justificació que el projecte va destinat a atendre necessitats concretes del territori sobre el qual actua el Pacte, el seu plantejament i viabilitat, el seu cost i els seus objectius.  
d) El grau d'execució i els resultats dels projectes que van ser presentats a les anteriors convocatòries d'ajudes.  
e) El percentatge de cofinançament del projecte. Este apartat es valorarà en el cas que el Pacte destine un percentatge de cofinançament superior al 20%.  
3. Realitzada la valoració dels projectes, es comunicarà la proposta d'ajuda a fi que el sol·licitant presente, si és el cas, una nova memòria que s'ajuste a la quantia proposada.  
Article 10. Resolució i recursos  
1. La competència per a conéixer i resoldre sobre les sol·licituds formulades correspon al director general del SERVEF.  
2. El termini màxim per a resoldre i notificar la resolució procedent serà de sis mesos a comptar de la presentació de la sol·licitud en qualsevol dels registres d'entrada del SERVEF, en cas que esta s'efectuara una vegada publicada la resolució per la qual es dóna publicitat a les línies de crèdit i a l'import global màxim destinat a la concessió d'ajudes previstes en la present convocatòria. En cas contrari, el termini s'iniciarà a partir de l'endemà a la dita publicació.  
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat; i això sense perjuí que subsistisca l'obligació legal de resoldre sobre la petició formulada, de conformitat amb el que preveu l'article 42 de la Llei 30/1992, ja citada.  
4. La resolució de concessió de les ajudes fixarà expressament la quantia concedida i incorporarà, si és el cas, les condicions, les obligacions i les determinacions accessòries a què s'haja de subjectar-se l'entitat beneficiària d'esta, amb notificació a les persones interessades en els termes que preveu l'articule 58 de la Llei 30/1992, abans esmentada.  
5. Si després de la resolució de les ajudes, i una vegada esgotada la dotació inicial, es produïren minoracions en les ajudes concedides com a conseqüència de l'alteració de les circumstàncies dels projectes aprovats, com l'incompliment de condicions i de terminis establits en la resolució, la falta de justificació de les despeses realitzades o altres circumstàncies, i es generara així un crèdit disponible, el dit crèdit podrà ser utilitzat per a la mateixa línia en aquelles sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.  
6. Les resolucions que es dicten a l'empara de la present ordre esgotaran la via administrativa, i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la notificació de la resolució i es podrà efectuar requeriment previ, en el cas d'entitats locals davant de l'òrgan competent en el termini de dos mesos a comptar de l'endemà de la seua publicació d'acord amb el que establix els articles 10.1.a) 44 i 46.1 i 6 de la Llei 29/1998, de 13 de juliol, Reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les persones interessades puguen exercitar, si és el cas, qualsevol altre recurs que consideren convenient.  
7. Davant de la desestimació per silenci administratiu podrà interposar-se idèntic recurs en el termini de sis mesos a comptar de la finalització del termini que per a dictar i notificar la resolució expressa s'esmena en l'apartat 2 d'este article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 11. Resolució de pagament i resolució d'incidències  
Per delegació de la Direcció General del SERVEF, l'òrgan competent per a efectuar el reconeixement d'obligacions i la proposta de pagament de la subvenció, i per a resoldre les incidències produïdes després de la concessió de les ajudes, com a pròrroga de terminis, modificacions justificades del projecte inicial o qualsevol variació de les condicions particulars de la concessió, serà el director general d'Ocupació i Inserció Laboral.  
Article 12. Seguiment i control de les ajudes  
1. Correspondrà a la Direcció General del SERVEF dur a terme la funció de control de les subvencions concedides, així com l'avaluació i el seguiment del programa regulat en esta ordre.  
2. Per a la realització d'estes funcions s'utilitzaran tots aquells mitjans que estiguen a disposició del SERVEF, fins i tot la contractació amb tercers i la col·laboració en el marc que corresponga amb la Inspecció de Treball i Seguretat Social.  
3. Per a la difusió pública, les activitats que es realitzen basant-se en esta ordre hauran d'identificar-se convenientment, per cada municipi, o entitat beneficiària de la subvenció, de manera expressa, donant publicitat de la col·laboració del SERVEF i, si és el cas, del FSE.  
4. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions, que es realitzen per part d'Intervenció General i, si és el cas, de les institucions comunitàries, per estar les ajudes finançades pel Fons Social Europeu. A estos efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix estarà obligat a conservar els documents justificatius de l'aplicació dels fons rebuts, inclosos els documents electrònics, mentre tant puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
Article 13. Disponibilitat de la documentació  
El beneficiari es compromet a conservar els originals dels tots els documents justificatius relacionats amb les despeses i amb les auditories corresponents, estant a disposició del SERVEF, de la Comissió Europea i del Tribunal de Comptes fins a l'any 2016. Este període quedarà interromput si s'inicia un procediment judicial o a petició degudament motivada de la Comissió.  
Article 14. Concurrència de subvencions  
L'import de les ajudes o de les subvencions regulades en la present ordre no podrà ser, en cap cas, de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de l'activitat que ha de desenrotllar el beneficiari.  
Article 15. Rendiments financers  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.  
Article 16. Avaluació de les actuacions subvencionades  
Una vegada finalitzat l'exercici pressupostari, l'entitat beneficiària queda obligada a facilitar tota aquella informació que siga necessària i en la forma que es determine per la Direcció General del SERVEF, a fi de realitzar l'avaluació dels objectius aconseguits com a conseqüència de les activitats subvencionades.  
Article 17. Despeses subvencionables. Requisits  
1. Es consideraran despeses subvencionables aquelles que de manera indubtable responguen a la naturalesa de l'activitat subvencionada, i es realitzen dins dels terminis establits en esta ordre per a l'execució dels projectes. Estes despeses hauran d'estar acreditades per mitjà de factures o documents comptables de valor probatori equivalent i haver sigut efectivament realitzats i pagats amb anterioritat a la data de finalització dels períodes de justificació previstos en esta ordre.   
2. El cost d'adquisició de les despeses subvencionables no podrà ser superior al valor de mercat. En cap cas es consideraran despeses subvencionables les previstes en l'article 31.7 de la llei General de Subvencions.  
3. En les entitats consorciades es podrà subvencionar parcialment les despeses de personal: interventors, secretaris d'ajuntament, o tècnics, que sent personal de les administracions públiques consorciades presten funcions de gestió, seguiment, i control dels projectes subvencionats. L'import total que s'impute per este concepte de despesa no podrà superar el 5% del cost total aprovat. Les autoritats competents en matèria de personal del Pacte i de la corporació local a què pertanga el funcionari, hauran d'emetre una resolució conjunta en què s'indique el nombre d'hores treballades que s'imputen al projecte concret, dins del límit anteriorment establit.   
4. L'import total en concepte de dietes i despeses de desplaçament imputats com a despeses al projecte no podrà superar el 5% del cost total aprovat del projecte. A més, les despeses de dietes per assistència no podran superar els 46,88 € per persona i dia; i les despeses de dieta per restauració no podran superar els 30,05 € per persona i dia.   
La justificació de les dietes es realitzarà per mitjà de la presentació d'un certificat del secretari, o òrgan competent de l'entitat beneficiària.   
5. Els costos indirectes reals imputats al projecte en concepte de: electricitat, aigua, llum, telèfon, arrendament de locals, etcètera, es podran imputar com una partida a preu fet fins al límit del 15% del cost total aprovat del projecte. L'acreditació d'estos costos indirectes es realitzarà per mitjà d'una certificació expedida pel responsable del Pacte. En la dita certificació s'especificarà i detallarà la despesa per conceptes i l'import a què ascendix cada concepte de despesa, així com els preus unitaris. En qualsevol cas l'entitat beneficiària haurà de conservar les factures i documents comptables de valor probatori equivalent que suporten la dita certificació fins a l'any 2016.  
6. Les despeses salarials mensuals, inclòs el prorrateig de les pagues extra, del personal que exercisca el seu treball en el projecte subvencionat, podran ser objecte de subvenció amb els límits següents: Fins a 4.200 euros per al gerent; fins a 3.500 euros per al personal responsable del projecte; fins a 2.600 euros per al personal tècnic; i fins a 1.800 euros per al personal de suport. En els supòsits de jornada parcial, els dits límits es reduiran proporcionalment.   
7. Només se subvencionaran les despeses destinades a activitats d'informació i publicitat i difusió fins al límit del 5% del cost total aprovat, que hauran d'haver-se executat en els termes indicats en l'article 3.  
8. Quan l'import de la despesa subvencionable supere la quantia de 12.000 euros en subministrament de béns d'equip o prestació de servicis per empreses de consultoria o assistència tècnica, l'entitat beneficiària de l'ajuda haurà d'acreditar que s'ha sol·licitat un mínim de tres ofertes de diferents proveïdors, amb caràcter previ a la contracció del compromís, llevat que per les especials característiques de la despesa subvencionable, no existisca en el mercat suficient nombre d'entitats que ho subministren o presten.  
9. En el cas que un mateix justificant de despesa haja sigut objecte d'altres subvencions publiques, el beneficiari haurà d'acreditar el percentatge del justificant de despesa que haja sigut subvencionat. En el cas que no s'acredite esta circumstància, es considerarà que ha sigut subvencionat anteriorment en la seua totalitat.  
10. No es podran subvencionar les despeses següents:  
a) Impostos indirectes quan siguen susceptibles de recuperació o compensació, ni els impostos personals sobre la renda.  
b) Interessos deutors. Adquisicions noves o de segona mà de mobiliari, equip, vehicles, infraestructures, béns immobles i terrenys.  
c) Interessos, recàrrecs i sancions administratives i penals.  
d) Les despeses de procediments judicials.  
11. Els Pactes Territorials d'Ocupació que se subscriguen durant l'exercici 2009 podran imputar despeses subvencionables a partir de la presentació de la sol·licitud de la subvenció.  
Article 18. Termini de justificació  
Els projectes podran tindre caràcter plurianual. Les despeses es justificaran de la forma següent:  
a) Les despeses corresponents a l'anualitat 2009 seran les compreses entre l'1 de maig i el 31 d'octubre de 2009 i es justificaran com a màxim el 21 de novembre de 2009.  
b) Les despeses corresponents a l'anualitat 2010 seran les compreses entre l'1 de novembre de 2009 al 30 d'abril del 2010 i es justificaran com a màxim el 30 de maig del 2010.  
Article 19. Quantia i liquidació de les ajudes  
1. El pagament de la subvenció a l'entitat beneficiària es lliurarà una vegada haja justificat la realització de les accions subvencionades per mitjà del compte justificatiu de la despesa que contindrà les factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, que hagen sigut efectivament pagades amb anterioritat a la finalització dels períodes de justificació previstos. La suma de totes les despeses presentades pel beneficiari que, examinades per l'administració, es comprove que complixen amb els requisits per a poder ser subvencionades determinen el cost total aprovat del Projecte. Sobre este cost s'aplicaran tots els límits establits en esta ordre.  
2. L'incompliment dels objectius previstos en el projecte aprovat, la falta de justificació o la justificació parcial donaran lloc a la minoració, o si és el cas, a la revocació de l'ajuda amb el reintegrament de les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta.  
La minoració en cas d'incompliment dels objectius es realitzarà prorratejant els objectius previstos en relació amb els objectius aconseguits i amb el cost aprovat del projecte.  
3. L'import de les ajudes no podrà superar el 80 per 100 del cost de les despeses de les actuacions subvencionades. La quantia d'esta subvenció en cap cas podrà aïlladament o en concurrència amb altres subvencions, ajudes, ingressos o recursos, superar el cost del projecte o activitat subvencionats.  
4. La justificació de les accions i de les despeses efectuades constituïx un acte obligatori per al beneficiari. Es realitzarà dins dels terminis establits en l'article 18. El compte justificatiu de despesa haurà d'anar acompanyada de la documentació següent:  
a) Una memòria d'activitats. En ella es descriuran i valoraran qualitativament les activitats exercides pel Pacte, detallant quins objectius d'inserció s'han aconseguit respecte dels previstos en el projecte aprovat. En tot cas, la memòria d'activitats haurà de fer referència als punts següents: data i lloc de realització de les accions, enumeració detallada de les activitats realitzades en relació amb el personal i els mitjans subvencionats, llistat de persones o grups atesos i de persones inserides, especificant en ambdós casos al col·lectiu de desocupats a què pertanyien, llistat d'empreses creades, etcètera, segons el model normalitzat que facilitarà el SERVEF.  
b) Una memòria econòmica. En ella es detallaran les despeses efectuades en atenció a les accions aprovades.   
En el cas que una o diverses de les activitats s'hagen subcontractat, s'haurà d'aportar el contracte administratiu que s'haja subscrit entre el Pacte i el subcontractista juntament amb les factures.   
Estes memòries hauran de presentar-se en suport paper i informàtic, segons model normalitzat que serà facilitat per l'òrgan gestor. Estos dos models hauran d'anar firmats pel responsable del Pacte i pel responsable del projecte.  
5. Per a la liquidació de les ajudes, no computaran com a objectius d'inserció aquelles contractacions que es produïsquen en el marc d'ofertes públiques d'ocupació o de programes d'ocupació pública d'interés general o social; tampoc no computaran les contractacions realitzades per empreses de treball temporal per a la posada a disposició dels treballadors que presten els seus servicis en les empreses usuàries.  
6. No obstant això, podran lliurar-se bestretes de la subvenció concedida pel límit màxim autoritzat en el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat, o, si és el cas, pel límit màxim que autoritze la Llei de Pressupostos de la Generalitat per a l'exercici 2009.  
Article 20. Subcontractació  
1. Es podrà subcontractar fins al 40% del cost total aprovat del projecte. En cap cas podran subcontractar-se activitats que, augmentant el cost de l'activitat subvencionada, no aporten valor afegit al contingut d'esta. La subcontractació haurà de subscriure's per mitjà de contracte entre el beneficiari de l'ajuda i el subcontractista, i ser autoritzada pel SERVEF abans de l'inici de l'actuació subvencionada.  
2. Els subcontractistes quedaran obligats només davant del beneficiari, que assumirà la total responsabilitat de l'execució de l'activitat cofinançada davant l'administració.  
3. No es pot subcontractar amb les persones i entitats previstes en l'article 29.7 de la Llei 38/2003 General de Subvencions.  
Article 21. Modificació i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament de la mateixa, els casos previstos en l'article 37 de la Llei 38/2003, de 17 de novembre, General de Subvencions i de conformitat amb el que establixen els articles 91, 92 i 93 del Reglament de l'esmentada Llei, aprovat pel Reial Decret 887/2006, de 21 de juliol.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions i el títol IV del Reglament d'esta.  
4. El procediment de reintegrament de subvencions es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIONS ADDICIONALS  
Primera. Finançament  
La present convocatòria queda condicionada a l'existència en el pressupost econòmic dels anys 2009 i 2010 de crèdit adequat i suficient per a això. A este efecte, s'haurà de publicar en el Diari Oficial de la Comunitat Valenciana la Resolució del secretari autonòmic d'Ocupació, director general del SERVEF, per la qual es donarà publicitat a les línies de crèdit i a l'import global màxim destinat a la concessió de les ajudes previstes en la present ordre.  
Segona. Models normalitzats  
Els models normalitzats als que s'al·ludix en la present ordre es troben a disposició de les entitats sol·licitants en la direcció d'Internet: http://www.servef.es.  
Tercera. Normativa aplicable  
Les ajudes que es concedisquen a l'empara de la present ordre tindran la consideració de subvencions públiques i es regiran pels preceptes en vigor del Text Refós de la Llei d'Hisenda Pública de la Generalitat.   
Per allò no establit expressament en la present convocatòria és aplicable els preceptes de caràcter bàsic de la Llei 38/2003, de 17 de novembre, General de Subvencions de conformitat amb el que disposa l'apartat primer de la disposició final primera d'esta, i de conformitat amb els precepte bàsics del Reial Decret 887/2006, de 21 de juliol, pel qual s'aprova el seu Reglament.  
Quarta. Compatibilitat amb el mercat comú  
Les ajudes regulades en esta ordre són compatibles amb el mercat comú i no estan subjectes a comunicació o notificació a la Comissió Europea al no resultar d'aplicació el que preveu l'article 87, apartat 1 del Tractat constitutiu de la Comunitat Europea per estar destinades a entitats públiques per a la realització d'actuacions de foment d'ocupació en el seu marc competencial.  
Quinta. Presentació de documentació  
En el cas que els documents exigits ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què estiguen i no hagen transcorregut més de cinc anys des de la finalització del procediment a què corresponguen.   
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document amb anterioritat a la formulació de la proposta de resolució, de conformitat amb l'article 71 de la Llei 30/1992.  
Sexta. Normativa supletòria  
Per a determinar la quantia de les ajudes en el cas dels projectes d'inserció es tindrà en compte el que disposa l'Ordre de 20 de desembre de 2007, per la qual es regulen i es convoquen subvencions destinades a la implantació de plans integrals d'ocupació per a persones desocupades de difícil inserció laboral, per al període 2008-2009 (DOCV de 28.12.2007). En este sentit, es reduiran de forma proporcional els imports corresponents en els supòsits previstos en el segon paràgraf de l'article 5.4.  
DISPOSICIÓ FINAL  
Única. Facultats d'execució i desenvolupament  
Es faculta el director general del SERVEF per a dictar les instruccions i adoptar les mesures que considere oportunes per al desenrotllament i l'aplicació de la present ordre, així com per a regular la intervenció dels agents socials a l'efecte del que disposa esta, a través dels òrgans de participació que es determinen, i es delega en este la competència per a ampliar els terminis de justificacions, amb caràcter excepcional, quan concórreguen circumstàncies degudament motivades que impossibiliten la seua presentació en els terminis assenyalats.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, computats en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre que estimen procedent. Quan la interessada siga una administració local, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà al de la seua publicació, en els termes que preveu l'article 44 de la Llei 29/1998.  
València, 30 de desembre de 2008  
El vicepresident segon del Consell, conseller d'Economia, Hisenda i Ocupació,  
GERARDO CAMPS DEVESA